CELEX: 32020D0368
Language: el
Date: 2020-03-03 00:00:00
Title: Εκτελεστική απόφαση (ΕΕ) 2020/368 της Επιτροπής της 3ης Μαρτίου 2020 για την έγκριση του σχεδίου εκρίζωσης της αφρικανικής πανώλης των χοίρων στους αγριόχοιρους σε ορισμένες περιοχές της Σλοβακίας [κοινοποιηθείσα υπό τον αριθμό C(2020) 1157] (Το κείμενο στη σλοβακική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ)

5.3.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 67/137
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/368 ΤΗΣ ΕΠΙΤΡΟΠΗΣ
         της 3ης Μαρτίου 2020
         για την έγκριση του σχεδίου εκρίζωσης της αφρικανικής πανώλης των χοίρων στους αγριόχοιρους σε ορισμένες περιοχές της Σλοβακίας
         
            
               [κοινοποιηθείσα υπό τον αριθμό C(2020) 1157]
            
         
         (Το κείμενο στη σλοβακική γλώσσα είναι το μόνο αυθεντικό)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2002/60/ΕΚ του Συμβουλίου, της 27ης Ιουνίου 2002, για τη θέσπιση ειδικών διατάξεων για την καταπολέμηση της αφρικανικής πανώλης των χοίρων και την τροποποίηση της οδηγίας 92/119/ΕΟΚ όσον αφορά την πολιοεγκεφαλίτιδα του χοίρου και την αφρικανική πανώλη των χοίρων (1), και ιδίως το άρθρο 16 παράγραφος 1 δεύτερο εδάφιο,
         Εκτιμώντας τα ακόλουθα:
         
                     (1)
                  
                  
                     Η οδηγία 2002/60/ΕΚ καθορίζει τα ελάχιστα μέτρα της Ένωσης που πρέπει να ληφθούν για την καταπολέμηση της κλασικής πανώλης των χοίρων, συμπεριλαμβανομένων των μέτρων που θα πρέπει να εφαρμόζονται σε περίπτωση που επιβεβαιωθεί κρούσμα κλασικής πανώλης των χοίρων σε άγριους χοίρους.
                  
               
                     (2)
                  
                  
                     Επιπλέον, η εκτελεστική απόφαση 2014/709/ΕΕ της Επιτροπής (2) θεσπίζει μέτρα ελέγχου της υγείας των ζώων όσον αφορά την αφρικανική πανώλη των χοίρων στα κράτη μέλη ή σε περιοχές τους όπως αυτές απαριθμούνται στο παράρτημα της εν λόγω απόφασης (τα οικεία κράτη μέλη) και σε όλα τα κράτη μέλη όσον αφορά τις μετακινήσεις άγριων χοίρων και τις υποχρεώσεις ενημέρωσης. Το παράρτημα της εκτελεστικής απόφαση 2014/709/ΕΕ οριοθετεί και απαριθμεί ορισμένες περιοχές των οικείων κρατών μελών, κατανεμημένες ανάλογα με το επίπεδο του κινδύνου με βάση την επιδημιολογική κατάσταση όσον αφορά την εν λόγω νόσο, συμπεριλαμβανομένου καταλόγου των περιοχών υψηλού κινδύνου. Το εν λόγω παράρτημα έχει τροποποιηθεί αρκετές φορές, προκειμένου να ληφθούν υπόψη οι μεταβολές της επιδημιολογικής κατάστασης στην Ένωση όσον αφορά την αφρικανική πανώλη των χοίρων, οι οποίες πρέπει να αντανακλώνται στο εν λόγω παράρτημα.
                  
               
                     (3)
                  
                  
                     Το 2019 η Σλοβακία ενημέρωσε την Επιτροπή για κρούσματα αφρικανικής πανώλης των χοίρων σε άγριους χοίρους και έλαβε τα μέτρα καταπολέμησης της νόσου που απαιτεί η οδηγία 2002/60/ΕΚ.
                  
               
                     (4)
                  
                  
                     Υπό το πρίσμα της τρέχουσας επιδημιολογικής κατάστασης και σύμφωνα με το άρθρο 16 της οδηγίας 2002/60/ΕΚ, η Σλοβακία υπέβαλε στην Επιτροπή σχέδιο για την εκρίζωση της αφρικανικής πανώλης των χοίρων στις 27 Νοεμβρίου 2019 (το σχέδιο εκρίζωσης).
                  
               
                     (5)
                  
                  
                     Το παράρτημα της εκτελεστικής απόφασης 2014/709/ΕΕ τροποποιήθηκε τελευταία με την εκτελεστική απόφαση (ΕΕ) 2020/46 της Επιτροπής (3) για να ληφθούν υπόψη, μεταξύ άλλων, τα κρούσματα αφρικανικής πανώλης των χοίρων σε άγριους χοίρους στη Σλοβακία, και τα τμήματα I και ΙΙ του εν λόγω παραρτήματος περιλαμβάνουν πλέον τις μολυσμένες περιοχές στη Σλοβακία.
                  
               
                     (6)
                  
                  
                     Η Επιτροπή εξέτασε το σχέδιο εκρίζωσης που υπέβαλε η Σλοβακία και έκρινε ότι συμμορφώνεται με τις απαιτήσεις του άρθρου 16 της οδηγίας 2002/60/ΕΚ. Επομένως, το σχέδιο θα πρέπει να εγκριθεί αναλόγως.
                  
               
                     (7)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνεται το σχέδιο που υποβλήθηκε από τη Σλοβακία στις 27 Νοεμβρίου 2019, σύμφωνα με το άρθρο 16 παράγραφος 1 της οδηγίας 2002/60/ΕΚ, για την εκρίζωση της αφρικανικής πανώλης των χοίρων στους άγριους χοίρους στις περιοχές που αναφέρονται στο παράρτημα της εκτελεστικής απόφασης 2014/709/ΕΕ.
         
         
            Άρθρο 2
            Η Σλοβακία θέτει σε ισχύ τις νομοθετικές, κανονιστικές και διοικητικές διατάξεις που απαιτούνται για την εφαρμογή του σχεδίου εκρίζωσης της νόσου εντός προθεσμίας 30 ημερών από την ημερομηνία έκδοσης της παρούσας απόφασης.
         
         
            Άρθρο 3
            Η παρούσα απόφαση απευθύνεται στη Σλοβακική Δημοκρατία.
         
         
            Βρυξέλλες, 3 Μαρτίου 2020.
            
               
                  Για την Επιτροπή
               
               Στέλλα ΚΥΡΙΑΚΙΔΟΥ
               
                  Μέλος της Επιτροπής
               
            
         
         
            (1)  ΕΕ L 192 της 20.7.2002, σ. 27.
         
            (2)  Εκτελεστική απόφαση 2014/709/ΕΕ της Επιτροπής, της 9ης Οκτωβρίου 2014, σχετικά με τα μέτρα ελέγχου της υγείας των ζώων όσον αφορά την αφρικανική πανώλη των χοίρων σε ορισμένα κράτη μέλη και για την κατάργηση της εκτελεστικής απόφασης 2014/178/ΕΕ (ΕΕ L 295 της 11.10.2014, σ. 63).
         
            (3)  Εκτελεστική απόφαση (ΕΕ) 2020/46 της Επιτροπής, της 20ής Ιανουαρίου 2020, για την τροποποίηση του παραρτήματος της εκτελεστικής απόφασης 2014/709/ΕΕ σχετικά με τα μέτρα ελέγχου της υγείας των ζώων όσον αφορά την αφρικανική πανώλη των χοίρων σε ορισμένα κράτη μέλη (ΕΕ L 16 της 21.1.2020, σ. 9).